ΔΕΛΤΙΟ ΤΥΠΟΥ Αθήνα, 14/8/2021

**Μεγάλος ο κίνδυνος των πλημμυρών μετά τις καταστροφικές πυρκαγιές σε Αττική και Εύβοια**

«Ο Σύλλογος Πολιτών υπέρ των ρεμάτων, Ροή» με ανείπωτη θλίψη αλλά και έντονη ανησυχία παρακολουθεί τις δραματικές στιγμές που ζει ή χώρα μας εξ αιτίας των πυρκαγιών που αφήνουν πίσω τους, ανυπολόγιστες μέχρι στιγμής, καταστροφές.

Οι κυβερνητικές ευθύνες τεράστιες διαχρονικά στην διαχείριση του περιβάλλοντος, παρά τις προσπάθειες και του Συλλόγου μας και άλλων περιβαλλοντικών οργανώσεων να βοηθήσουν και να δώσουν τεχνογνωσία για την με ορθολογικό τρόπο προστασία του και την αποφυγή καταστροφών.

Η αγωνία μας εντείνεται για την εξέλιξη αυτής της δασικής καταστροφής που εκ των πραγμάτων το χειμώνα μπορεί να προκαλέσει εκτεταμένες πλημμύρες στα πεδινά ποτάμια και ρέματα των πληγεισών περιοχών αφού δεν θα υπάρχει η φυσική βλάστηση με το ριζικό της σύστημα για να αναχαιτίζει την ορμή του βρόχινου νερού.

Ο Σύλλογος «Ροή» κρούει τον κώδωνα του κινδύνου και κάνει έκκληση προς κάθε κυβερνητικό αρμόδιο φορέα να λάβει μέτρα για την περιβαλλοντική αποκατάσταση των δασικών οικοσυστημάτων. Για το σκοπό αυτό, απολύτως απαραίτητη μεταξύ άλλων, είναι και η σωστή διαχείριση των ρεμάτων και η προστασία τους από όσους, στο όνομα μιας δήθεν αντιπλημμυρικής προστασίας, προχωρούν σε αποψίλωση της παραρεμάτιας βλάστησης (φυτών και δένδρων).

ΣΤΑΜΑΤΕΙΣΤΕ ΤΙΣ ΑΠΟΨΙΛΩΣΕΙΣ ΚΑΙ ΕΚΡΙΖΩΣΕΙΣ ΔΕΝΔΡΩΝ ΣΤΑ ΡΕΜΑΤΑ ΤΩΡΑ!

Τα μέτρα, επιδόματα και βοηθήματα στους πυρόπληκτους ελπίζουμε άμεσα να συμπληρωθούν με τα απαραίτητα μέτρα προστασίας και αποκατάστασης του περιβάλλοντος όπως:

* Έργα συγκράτησης εδαφών
* Έργα αποκατάστασης των ρεμάτων
* Κονδύλια για τη περίθαλψη των ζώων
* Απαγόρευση κυνηγιού και βόσκησης

Απαραίτητη προϋπόθεση για όλα τα παραπάνω είναι η ενίσχυση των Δασικών Υπηρεσιών οι οποίες δυστυχώς τα τελευταία χρόνια έχουν αποδυναμωθεί σε τραγικό βαθμό με ευθύνη όλων των κυβερνήσεων..

Για το ΔΣ του συλλόγου «Ροή»

Τηλ. 6972246035

.